Վլադիսլավ Լիստև

Վլադիսլավ Նիկոլայի Լիստև (ռուս․ Владислав Николаевич Листьев, առավել հայտնի է Վլադ Լիստև անունով, ), խորհրդային և ռուս հեռուստահաղորդավար և լրագրող, Ռուսական առաջին ալիքի հիմնադիր և առաջին գլխավոր տնօրեն, «Հայացք», «Պիկ ժամ», «Հրաշքների դաշտ», «Թեմա» հաղորդումների հեղինակ և վարող։

Կենսագրություն 
Վլադիսլավ Լիստևը ծնվել է 1956 թվականին, սովորել է Զնամենսկի եղբայրների անվան դպրոցում, եղել է թեթև ատլետիկայի սպորտի վարպետի թեկնածու, ԽՍՀՄ երիտասարդների չեմպիոն՝ 1000 մ մրցավազքում։ Աշխատել է «Սպարտակ» սպորտային ակումբում՝ որպես հրահանգիչ։ Զինծառայությունն  անցել է Մոսկվայի Թամանյան դիվիզիայում։

Ընդունվել է Մոսկվայի պետական համալսարանի լրագրության բաժինը։ 1982 թվականին ավարտել է ուսումը և ստացել հեռուստատեսային գրականության աշխատակցի մասնագիտացում։ Բուհն ավարտելուց հետո պետական ռադիոյում աշխատել է որպես խմբագիր։ 1987 թվականին աշխատել է որպես «Հայացք» հաղորդման վարող։ Լիստևը և նրա ընկերները ստեղծում են «ВИД» հաղորդաշարը, հաղորդումներ պատրաստում ռուսական առաջին ալիքի համար։ 1991 թվականին Լիստևը դառնում է այդ հեռուստաընկերության գլխավոր պրոդյուսերը, իսկ 1993 թվականին՝ պրեզիդենտ։ Հետագայում իր կոլեգաների հետ խնդիրներ է ունենում. այդ պատճառով հաղորդաշարի պրեզիդենտ է դառնում Ալեքսանդր Լյուբիմովը։ 1994 թվականին նախաձեռնում է ավտոշոու` «Гонки на выживание», որը 1996 թվականից անց է կացվում ՌԴ տարբեր քաղաքներում։ 1995 թվականին նշանակվում է Ռուսական առաջին ալիքի գլխավոր տնօրեն։ Նա արագորեն ձեռնամուխ է լինում ընկերության տնտեսական քաղաքականության վերափոխմանը։ Լիստևը բազմիցս հրավիրվել է ՈւՀԱ՝ որպես ժյուրիի անդամ։ Նա տպավորիչ հեռուստահաղորդավար էր, տեխնիկապես հմուտ և ստեղծագործող։ Վլադիմիր Պոզները շատ բարձր է գնահատել նրա պրոֆեսիոնալիզմը։ Նա կարողանում էր էկրանից այն կողմ հայտնվել յուրաքանչյուր անհատի կողքին։ Նրա վարած յուրաքանչյուր հաղորդումը հսկայական հեղինակություն էր վայելում։

Ընտանիք
Հայրը՝ Նիկոլայ Իվանովիչ Լիստև (1931-1973), եղել է ժողովրդական վերահսկողության կոմիտեի շտաբի պետ, մահացել է 42 տարեկանում՝ ինքնասպանություն գործելով։
 Մայրը՝ Զոյա Վասիլևնա Լիստևա (1934—1996), աշխատել է որպես գրագիր «Դինամո» գործարանում։ Թոշակի անցնելուց հետո հավաքարար է աշխատել «Կախովսկի» մետրոյում։ 1996 թվականի հունիսի 30-ին ճանապարհային վթարի է ենթարկվել և մահացել է հիվանդանոցի ճանապարհին։ Նրա արյան մեջ մեծ քանակի ալկոհոլ է հայտնաբերվել։ Խորթ հայրը 10 տարի մեծ էր Վլադիսլավից։ Եղել է հարբեցող ու թմրամոլ։
 Առաջին կինը- Ելենա Եսինա, ամուսնացել են 1977 թվականին, երբ Վլադն ավարտել է գիշերօթիկ դպրոցը։ Բաժանվել են երկուսուկես տարի անց։ Որդին մահացել է ծնվելուց հետո։ Աղջիկը՝ Ելենան (1981) մասնագիտությամբ մատնահարդար է։ Վլադը նրա դաստիարակությամբ չի զբաղվել։ Ելենան ունի երկու երեխա, Անաստասիան և Բոգդանը։ 
 Երկրորդ կինը՝ Տատյանա Լապինան է, նրանք ծանոթացել են 1980 թվականի Ամառային օլիմպիական խաղերի ժամանակ։ Որդին՝ Վլադիսլավը մահացել է 6 տարեկանում (1982—1988), մյուս որդին՝ Ալեքսանդրը մի քանի անգամ պրոբլեմներ է ունեցել ճանապարհային ոստիկանների հետ, ոչ սթափ վիճակում մեքենա վարելու համար։ Ալեքսանդրը ունի մեկ աղջիկ։ 
 Երրորդ կինը՝ Ալբինա Նազիմովան, նկարչուհի, պրոդյուսեր և ինտերիերի դիզայներ է, Վլադի մահից հետո ամուսնացել է ռեժիսոր Անդրեյ Ռազբաշի հետ։ Անդրեյը եղել է ՎԻԴ հաղորդաշարի հիմնադիրներից։

Սպանություն
1995 թ մարտի 1-ի երեկոյան Վլադ Լիստևը սպանվում է Նովոկուզնեցկ փողոցի վրա գտնվող իր տան շքամուտի մոտ։ Առաջին գնդակը խոցում է աջ ուսագոտին, երկրորդը՝ գլուխը։ Նրա մոտ եղած գումարին ու թանկարժեք իրերին ձեռք չեն տալիս, և քննչական վարկածն այն էր, որ նրան սպանել են քաղաքական կամ մասնագիտական գործունեության պատճառով։ Վերջին հրաժեշտը տեղի է ունեցել Օստանկինո համերգային դահլիճից, թաղված է Մոսկվայի Վագանկովյան գերեզմանատանը։ Լիստևի սպանությունը 1990-ականների ամենաաղմկահարույց սպանություններից էր և առ այսօր չի բացահայտվել։

Ծանոթագրություններ

Աղբյուրներ 
 
 

Սպանվածներ
Վագանկովյան գերեզմանատանը թաղվածներ
Ռուսաստանում հրազենից մահացածներ
Ռուս լրագրողներ
Խորհրդային խմբագիրներ
Խորհրդային լրագրողներ
20-րդ դարի խմբագիրներ
Ռուս հաղորդավարներ
20-րդ դարի լրագրողներ